Duisende steek hand op om SA te herbouInwoners van Richmond in KwaZulu-Natal ruim self die strate op. (Foto: Facebook/We Are South Africans) Chaos het die afgelope week in die strate van Suid-Afrika geheers tydens gewelddadige onluste en betogings wat geboue, winkelsentrums en kleinsakeondernemings in puin gelaat het. Hoewel die verwoesting wat gesaai is miljoene Suid-Afrikaners in sak en as gelaat het, het ŉ nuwe beweging ontstaan van vrywilligers wat hande opsteek om die land te herbou en die strate op te ruim. Emelda Masango het Dinsdagoggend op sosiale media geskryf dat sy weens die onluste nie kan terugkeer na haar werkplek nie, maar dat sy graag ŉ verskil wil maak en het aangebied om onder meer geplunderde winkelsentrums te help opruim. Masango het duisende Suid-Afrikaners op ŉ Facebook-groep genaamd I Know A Guy geïnspireer met haar plasing, waar mense begin deel het in watter gebiede hulle woonagtig is en waar hulle ŉ handjie kan bysit met die opruimingwerk. Individue en maatskappye regoor die wêreld bied nou hulle gratis dienste aan om die strate van Suid-Afrika skoon te maak en te herstel. “My maatskappy kan gratis help skoonmaak. Ons is almal saam in hierdie ding,” skryf Rudzani Prince. “Ek sou ook graag betrokke wil raak. Ek kan ongelukkig nie my tyd aanbied nie, maar ek sal graag geldelik wil bydra,” skryf Clare Lang. “Mag God ieder en elkeen van julle seën. Diegene wat bid vir die land, die polisiebeamptes, wetstoepassers en almal wat betrokke is om ons land weer na sy normale toestand en selfs beter te herstel,” skryf Vusimuzi Gumede. Tshidi Kunene Molefe, ŉ Facebook-gebruiker wat skermgrepe van Suid-Afrikaners se bereidwilligheid en ope harte op Facebook gedeel het, se plasing het ook soos ŉ veldbrand versprei. Dié plasing is meer as 44 000 keer gedeel. This is the South Africa i signed up for ????????❤️????Lets make South Africa great again ✊????❤️#SaveSouthAfrica#CleanUpSA Posted by Tshidi Kunene Molefe on Tuesday, July 13, 2021 Meer as 1 300 vrywilligers het ook oornag aangesluit by die Instagram-blad @rebuildrsa. Bekendes soos Arno Greeff, Demi Lee Moore, Clarice Visser en Zelri Steyn, vrou van die sanger Gerhard Steyn, ondersteun dié blad. Inwoners van Protea Glen in Johannesburg, Gauteng, het Dinsdag self ingespring om motors voor te keer wat met geplunderde goedery verbygekom het. Dit het gelei tot die inhegtenisname van vyf verdagtes. Op die Facebook-blad Move ONE Million wou Tracy Watson-Sivakumar weet hoe sy uit die buiteland kan help om die situasie in Gauteng te beredder. “Sê vir jou buitelandse vriende ons is veerkragtig, sterk en vasberade. Sê vir hulle dat ons gaan herbou en Suid-Afrika herstel om die baken te wees van wat reg, geïntegreerd, gelyk en goed is,” het Sandra Corrado geantwoord. “Sê vir hulle ons is klaar met misdaad en korrupsie en dat ordentlike Suid-Afrikaners beheer terug neem van hulle eie lot. Sê vir hulle ons is klaar met onbevoegde leiers wat hulle eie agendas en gierigheid navolg ten koste van goeie burgery. Sê vir hulle Suid-Afrika sal gereed wees vir hulle in al haar prag en praal. Ons verdien niks minder nie.”